CELEX: 62021TN0312
Language: el
Date: 2021-06-02 00:00:00
Title: Υπόθεση T-312/21: Προσφυγή της 2ας Ιουνίου 2021 — SY κατά Επιτροπής

2.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 310/36
            
         
      Προσφυγή της 2ας Ιουνίου 2021 — SY κατά Επιτροπής
      (Υπόθεση T-312/21)
      (2021/C 310/48)
      Γλώσσα διαδικασίας: η γερμανική
      
         Διάδικοι
      
      
         Προσφεύγων: SY (εκπρόσωπος: T. Walberer, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο, βάσει του άρθρου 270 ΣΛΕΕ, του άρθρου 91, παράγραφος 1, του Κανονισμού Υπηρεσιακής Κατάστασης (στο εξής: KYK) καθώς και των άρθρων 263 και 265 ΣΛΕΕ,
      
                  —
               
               
                  να ακυρώσει τον εφεδρικό πίνακα επιτυχόντων του διαγωνισμού EPSO/AD/374/19-1, τις αποφάσεις περί προσλήψεως των επιτυχόντων που περιλαμβάνονται στον εν λόγω εφεδρικό πίνακα, τις αποφάσεις της εξεταστικής επιτροπής, της 21ης Απριλίου 2021 και της 14ης Ιανουαρίου 2021, περί μη συμπεριλήψεως του προσφεύγοντος στον εφεδρικό πίνακα για τον τομέα του δικαίου του ανταγωνισμού, την «Προσθήκη» στην προκήρυξη του διαγωνισμού EPSO/AD/374/19-1 της 5ης Νοεμβρίου 2020 και την πρόσκληση του προσφεύγοντος της 20ής Νοεμβρίου 2020,
               
            
                  —
               
               
                  επικουρικώς, να ακυρώσει τις αποφάσεις της εξεταστικής επιτροπής, της 21ης Απριλίου 2021 και της 14ης Ιανουαρίου 2021, που αφορούν τον προσφεύγοντα και να παράσχει στην καθής τα συγκεκριμένα στοιχεία που είναι αναγκαία για τη δέουσα επαναφορά της νομικής κατάστασης που ίσχυε για τον προσφεύγοντα πριν από την προσβολή των δικαιωμάτων του, κατά τρόπο που να παρέχει στην καθής τη δυνατότητα να συμπεριλάβει τον προσφεύγοντα στον εφεδρικό πίνακα είτε αμέσως είτε κατόπιν νέας αξιολογήσεως των επιδόσεών του, και να ακυρώσει την «Προσθήκη» στην προκήρυξη του διαγωνισμού EPSO/AD/374/19-1 της 5ης Νοεμβρίου 2020 και την πρόσκληση του προσφεύγοντος της 20ής Νοεμβρίου 2020,
               
            
                  —
               
               
                  να διαπιστώσει ότι η καθής παρέβη το άρθρο 265 ΣΛΕΕ, διότι παρέλειψε να εκδώσει και να κοινοποιήσει στον προσφεύγοντα απόφαση επί της διοικητικής ενστάσεώς του της 17ης Ιανουαρίου 2021,
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους.
      
                  1.
               
               
                  Πρώτος λόγος: η εκ των υστέρων αναδρομική τροποποίηση του διαγωνισμού είναι παράνομη ελλείψει νομικής βάσης και λόγω αντιτιθέμενων δικαιωμάτων καθώς και ελλείψει νομικής σαφήνειας και λόγω παράβασης της υποχρεώσεως αιτιολογήσεως και προσβολής των δικαιωμάτων συμμετοχής.
               
            
                  2.
               
               
                  Δεύτερος λόγος: Παραβίαση της αρχής της απαγόρευσης των διακρίσεων λόγω προϋφιστάμενης ασθένειας του προσφεύγοντος, διότι η καθής παρέλειψε να του παράσχει τις αναγκαίες ειδικές συνθήκες για την αξιολόγησή του.
               
            
                  3.
               
               
                  Τρίτος λόγος: Δυσμενής διάκριση σε βάρος του προσφεύγοντος έναντι των συμμετεχόντων σε αμιγώς ηλεκτρονικό κέντρο αξιολόγησης λόγω χρονικής καθυστέρησης.
               
            
                  4.
               
               
                  Τέταρτος λόγος: Δυσμενής διάκριση σε βάρος του προσφεύγοντος έναντι υπαλλήλων της καθής.